একটি দেশে নিরাপদ সড়কের দাবি কেন শুধু শিক্ষার্থীদের দাবি হবে? এটি তো আমার-আপনার সবার অধিকার। হ্যাঁ প্রশ্ন অবশ্যই ওঠে, যে দেশে ছোট শিশুরা রাস্তায় যত্রতত্র পড়ে থাকে, সেখানে সুন্দর, পরিচ্ছন্ন নিরাপদ সড়কের চিন্তাও কখনোসখনো পাপই বটে। সেখানে অধিকার নিয়ে প্রশ্ন তোলা বিলাসিতাই বটে! জটিল রাজনীতির বিতর্কে যাব না। কিন্তু একটা প্রশ্ন করতেই চাই, কেন এই আন্দোলনকে সরকারবিরোধী ভাবা হচ্ছে? দেশকে নিরাপদ, সুন্দর করার জন্য ওরা দাবি তুলেছে। ওদের দাবি পূরণ হলে তো সরকারেরই লাভ। জনসমর্থন তখন সরকারের পক্ষেই যাবে। আমাদের অন্ধ রাজনীতিবিদরা কেন বোঝেন না সরকারের সমালোচনা করা মানেই সরকারের বিরোধিতা নয়, সরকারকে গঠনমূলক করা, সরকারকে জনগণের কাছে নিয়ে যাওয়া।